[pic] | COMISIA EUROPEANĂ |

Bruxelles, 17.3.2010

COM(2010)89 final

2010/0053 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de Miniștri ACP-CE referitor la aderarea Republicii Africa de Sud la Acordul de parteneriat ACP-CE revizuit

(prezentată de Comisie)

EXPUNERE DE MOTIVE

Relațiile dintre UE și Africa de Sud se întemeiază pe Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, care a fost semnat la Pretoria în data de 11 octombrie 1999 și a intrat în vigoare la 1 mai 2004.

Africa de Sud este parte, de asemenea, la Acordul de parteneriat dintre membrii grupului țărilor din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou (Benin) la 23 iunie 2000 (denumit în continuare „Acordul de parteneriat ACP-CE”). Aderarea Africii de Sud la acord este supusă condițiilor prevăzute în Protocolul 3 la acord.

La 25 iunie 2005, Africa de Sud a semnat la Luxemburg, împreună cu alte țări ACP, Acordul ACP-CE de modificare a Acordului de parteneriat (denumit în continuare „Acordul de parteneriat ACP-CE revizuit”).

În conformitate cu articolul 93 alineatul (3), Acordul de parteneriat ACP-CE revizuit a intrat în vigoare la 1 iulie 2008, ca urmare a ratificării textului revizuit de către UE și statele sale membre, precum și de către două treimi din statele ACP. Articolul 93 alineatul (4) din acord prevede că un stat semnatar din ACP care nu a finalizat procedura de ratificare până la data intrării în vigoare a acordului poate întreprinde acest lucru numai în decurs de 12 luni de la data intrării în vigoare. În consecință, statul semnatar în cauză trebuie să urmeze procedura de aderare prevăzută la articolul 94.

Africa de Sud a depășit termenul de ratificare prevăzut pentru 30 iunie 2009 din cauza întârzierilor de natură administrativă, precum și a intrării în funcție a noului Parlament al Republicii Africa de Sud, în urma alegerilor naționale din 22 aprilie 2009.

În scrisoarea din 29 iulie 2009 adresată președinției suedeze a Consiliului UE, noul ministru de externe al Africii de Sud, doamna Maite Nkoana-Mashabane, a informat UE că Republica Africa de Sud intenționează să adere la Acordul de parteneriat ACP-UE revizuit în condițiile prevăzute de articolul 94 din acord și că a fost lansat procesul de aderare, în conformitate cu prevederile constituționale.

După ce actul de aderare a fost aprobat de ambele Camere ale Parlamentului Republicii Africa de Sud în noiembrie 2009, Africa de Sud a prezentat, la 23 noiembrie 2009, o cerere oficială de aderare la Acordul de parteneriat ACP-CE revizuit.

În consecință, este necesar să se stabilească poziția favorabilă ce urmează a fi adoptată de Uniunea Europeană cu privire la această cerere, poziție care va fi exprimată în cadrul unei decizii formale a Consiliului comun de Miniștri ACP-CE de aprobare a aderării Africii de Sud la acest acord.

În conformitate cu articolul 218 alineatul (10) din TFUE, Parlamentul European va fi informat cu privire la propunerea de decizie a Consiliului ACP-UE.

Prin urmare, Comisia propune adoptarea de către Consiliu a deciziei anexate.

2010/0053 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de Miniștri ACP-CE referitor la aderarea Republicii Africa de Sud la Acordul de parteneriat ACP-CE revizuit

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (9),

întrucât:

1. În conformitate cu articolul 93 alineatul (3) din acordul menționat, Acordul de parteneriat ACP-CE revizuit a intrat în vigoare la 1 iulie 2008.

2. După ce a semnat, la 25 iunie 2005, Acordul ACP-CE revizuit, Africa de Sud nu a depus în termenul prevăzut, și anume 30 iunie 2009, un instrument de ratificare, în conformitate cu dispozițiile articolului 93 alineatul (4).

3. Articolul 94 din Acordul ACP-CE revizuit prevede că orice cerere de aderare formulată de un stat trebuie prezentată Consiliului de Miniștri ACP-CE și aprobată de acesta.

4. La 23 noiembrie 2009, Africa de Sud a prezentat o cerere de aderare la Acordul ACP-CE.

5. Este oportun să se stabilească poziția ce urmează a fi adoptată în numele Uniunii în cadrul Consiliului comun de Miniștri ACP-CE cu privire la cererea de aderare,

ADOPTĂ PREZENTA DECIZIE:

Articol unic

Poziția Uniunii Europene în cadrul Consiliului de Miniștri ACP-CE cu privire la aderarea Republicii Africa de Sud la Acordul revizuit de parteneriat ACP-CE este de a aproba aderarea, în conformitate cu condițiile prevăzute în proiectul de decizie anexat.

Pot fi convenite modificări formale la proiectul de decizie a Consiliului de Miniștri ACP-CE, fără să fie necesară modificarea anexei la prezenta decizie.

Prezenta decizie se adresează reprezentantului Uniunii Europene în cadrul Consiliului comun de Miniștri ACP-CE.

Adoptată la Bruxelles, […]

Pentru Consiliu,

Președintele

ANEXĂ

Proiect de

Decizie a Consiliului de Miniștri ACP-CE privind aderarea Republicii Africa de Sud la Acordul revizuit de parteneriat ACP-CE

CONSILIUL DE MINIșTRI ACP-CE,

Având în vedere Acordul de parteneriat între membrii grupului de state din Africa, Caraibe și Pacific (denumit în continuare „ACP”) pe de o parte, și Comunitatea Europeană și statele membre ale acesteia, pe de altă parte, semnat la Cotonou (Benin) la 23 iunie 2000 și revizuit la Luxemburg (Marele Ducat de Luxemburg) la 25 iunie 2005 (denumit în continuare „Acordul ACP-CE”)[1], în special articolul 94 alineatul (1),

întrucât:

6. În conformitate cu articolul 93 alineatul (3) din acordul menționat, Acordul de parteneriat ACP-CE revizuit a intrat în vigoare la 1 iulie 2008.

7. După ce a semnat, la 25 iunie 2005, Acordul ACP-CE revizuit, Africa de Sud nu a depus în termenul prevăzut, și anume 30 iunie 2009, un instrument de ratificare, în conformitate cu dispozițiile articolului 93 alineatul (4).

8. Articolul 94 din Acordul ACP-CE revizuit prevede că orice cerere de aderare formulată de un stat trebuie prezentată Consiliului de Miniștri ACP-CE și aprobată de acesta.

9. La 23 noiembrie 2009, Africa de Sud a prezentat o cerere de aderare la Acordul ACP­CE.

10. În conformitate cu propriul regulament de procedură, Consiliul de Miniștri ACP-CE instituit în temeiul acordului poate aproba o cerere de aderare prin procedură scrisă,

DECIDE:

Articolul 1 Aprobarea cererii de aderare

Se aprobă cererea Republicii Africa de Sud de aderare la Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou (Benin) la 23 iunie 2000 și revizuit la Luxemburg (Marele Ducat de Luxemburg) la 25 iunie 2005.

Articolul 2 Intrare în vigoare

Prezenta decizie intră în vigoare în ziua următoare datei adoptării sale.

Adoptată la Bruxelles, […]

Pentru Consiliul de Miniștri ACP-CE,

Președintele

[1] JO L 209, 11.8.2005; JO L 287, 28.10.2005.